Kolossense 3:1-17 – Erediens: Paassondag – 24 April 2011 » Somerstrand Gemeente
Kolossense 3:1-17 – Erediens: Paassondag – 24 April 2011
409:1,2 Hoor jy die Paasfeesklokke?
420:1,2 Daar klink 'n lied, daar juig 'n stem
421:1,2 Die Here Jesus lewe
Liam van Eyk (Jacques en Tracey)
288:1,3 Ons dan U, Heer, en bring U eer
Ek het aanvanklik gedink om net by die leesrooster teks vir vandag te bly – Kolossense 3:1-4 – maar in my voorbereiding net besef dat vers 5-17, en eintlik die hele res van die brief, so 'n integrale uitspel is van die beginsels wat in vers 1-4 aangeraak word, dat 'n mens nie net die vier verse kan lees nie. Daarom gaan ek vers 16-17 ook lees, omdat dit die praktiese uitlewing van verse 1-4 uitspel. Vers 12-15 is net so belangrik, maar dit het meer met ons onderlinge geloofsgemeenskap te make, wat ek op 'n ander dag weer sal beklemtoon.
1 Aangesien julle saam met Christus uit die dood opgewek is, moet julle strewe na die dinge daarbo waar Christus is, waar Hy aan die regterhand van God sit. 2 Rig julle gedagtes op die dinge wat daarbo is, nie op die dinge wat op die aarde is nie, 3 want julle het gesterwe, en julle lewe is saam met Christus verborge in God. 4 Wanneer Christus, wat julle lewe is, by sy wederkoms verskyn, sal julle ook saam met Hom verskyn en in sy heerlikheid deel …
16 Die boodskap van Christus moet in sy volle rykdom in julle bly. Leer en onderrig mekaar met alle wysheid. Met dankbaarheid in julle harte moet julle psalms, lofgesange en ander geestelike liedere tot eer van God sing. 17 En wat julle ook al sê of doen, sê en doen dit alles in die Naam van die Here Jesus en dank God die Vader deur Hom.
Dit is ongelooflik hoe een enkel gebeurtenis die wêreld kan verander.
1994 was 'n jaar van 2 sulke gebeurtenisse:
Dit was die jaar van die eerste volle demokratiese verkiesing wat in Suid-Afrika gehou is, wat die wyse waarop mense in hierdie land met mekaar saamleef, vir altyd verander het. Baie sal sê dit was goed, sommige sal sê dit was sleg, maar niemand sal kan sê, dit het nie dinge verander nie.
En dit is die jaar wat selfone ons land getref het, en vir altyd die wyse waarop mense met mekaar kommunikeer verander het. Die eerste voorspellings was natuurlik dat daar na 10 jaar net 250 000 gebruikers sou wees. In die eerste maand, Julie, het Vodacom reeds 50 000 gebruikers gehad, en teen die einde van daardie jaar, 140 000. En dan tel 'n mens nie eers MTN se gebruikers nie. Vandag is daar omtrent 'n selfoon vir elke inwoner van Suid-Afrika, meer as 45 miljoen!
'n Enkel gebeurtenis kan 'n land en 'n wêreld verander!
Christus is opgewek uit die dood
So 'n gebeurtenis is ook die opstanding van Jesus Christus uit die dood. Op Paassondag amper 2000 jaar gelede is Jesus Christus opgewek uit die dood (ongeveer 27 vC van ons jaartelling). En dit het ons lewe totaal verander. Nie net die lewe van 45 miljoen mense nie, maar inderdaad biljoene, selfs nie net dié wat vandag lewe nie, maar dié wat voor Hom gelewe het, en dié wat nog kom. Voorwaar 'n verandering wat die wêreld verander het.
Die opstanding van Christus was `n eiesoortige historiese daad van God, iets wat totaal buite ons toedoen om gebeur het. Hoe dit presies gebeur het, is deels 'n misterie – daar was niemand wat Jesus se opstanding as sodanig gesien het nie – en deels 'n historiese verifieerbare feit – daar was honderde wat die leë graf gesien het, meer nog, wat Hóm gesien het en in Hom dieselfde persoon herken het as wat hulle aan die kruis vasgespyker gesien het.
Maar die gebeurtenis het nie net 'n verskil gemaak aan hoe ons met mekaar saamleef nie – hoewel dit 'n belangrike invloed daarop het.
Dit het nie net 'n verskil gemaak aan hoe ons met mekaar kommunikeer nie – hoewel dit verseker ook 'n groot impak het daarop.
Dit het 'n verskil gemaak aan hoe ons met God saamleef en met Hom kommunikeer. Dit het ons verhouding met Hom verander, vir altyd.
Dit is die blye boodskap van hierdie Paassondag. Jesus het opgestaan. Die dood is oorwin. Maran-ata!
Meer nog, Hy het ook opgevaar na die hemel, en sit aan die regterhand van God die Vader, soos Paulus hier sê, en belowe dat Hy weer sal kom.
En as waarborg daarvan het Hy ons sy Gees gegee wat volgens Paulus drie geloofsfeite lewend in ons hou.
Geloofsfeit EEN: Ons is saam met Christus uit die dood opgewek
Die wonder van Paulus se boodskap, is dat hy hierdie feit ook op ons, wat in Christus glo, en aan Hom verbind is, van toepassing maak. Soos in sy brief aan die Romeine, sê Paulus, ons is saam met Christus uit die dood opgewek. Wat van Christus waar is, is ook van ons waar. Ons hoef nie daaraan te werk om hopelik eendag uit die dood op te staan nie. Al leef ons hier nog duskant die dood: in Christus het ons reeds deel gekry aan die opstanding uit die dood.
Dit beteken dat die ou lewe, die sondige lewe, nie meer 'n houvas op ons het nie. Ons is dood – in Christus – vir hierdie wêreld. Die ou raamwerke het hulle greep op ons verloor. Ons is dood daarvoor. Die doodsbestaan het nie langer mag oor ons nie.
Geloofsfeit TWEE: Ons lewe is saam met Christus verborge in God
Nog meer as dit: ons lewe is nou saam met Christus verborge in God.
Dit is vir my 'n ongelooflik gedagte. Omdat Christus nou aan die regterhand van God sit, hou Hy ons lewe daar in veilige bewaring. Ons is nie net deur Hom verteenwoordig by God nie. In 'n baie spesifieke sin is ons self teenwoordig by God – in Christus.
Wat beteken, ons het hier en nou reeds die ewige lewe – om God te ken, is immers die ewige lewe soos Jesus ons in Johannes 17 geleer het – EN ons lewe is vir ewig veilig in die hemelse bank, daar waar Christus dit weggebêre het en dit met sy lewe bewaar. Ons lewe, nou en vir ewig, is dus weggebêre saam met Christus by God. Daarom is ons lewe in Christus onwankelbaar, vas en seker, geborge.
Dit is 'n ongelooflike troos, vir onsself, en vir ons geliefdes.
Geloofsfeit DRIE: Christus sal in heerlikheid by sy wederkoms verskyn, en ons saam met Hom
Wanneer Christus, wat ons lewe is, by sy wederkoms verskyn, sal ons ook saam met Hom verskyn en in sy heerlikheid deel. Ons geloof in Hom sal eendag bevestig word. Ons sal saam met Hom verskyn en in sy heerlikheid, oorwinning, heerskappy en koningskap deel, as ons erfenis saam met Hom. Dit is ons hoop.
Hierdie drie lewensveranderende geloofsfeite gee vir ons 'n nuwe raamwerk waarbinne ons oor ons lewens kan dink. Dit is nie 'n mog 't troffe, hoop-vir-die-beste, poginkie tot geloofsoptimisme nie. Christus het dit vir ons, in ons en aan ons gedoen. Hy het ons lewe onherroeplik verander.
Dit het die oriëntasiepunt vir ons lewe geword.
Dit is waarom Paulus die gemeente van Kolosse oproep om te strewe na die dinge daarbo waar Christus is, en hulle gedagtes te rig op die dinge daarbo waar Christus is.
Sien, die opstanding is iets wat God vir ons gedoen het. Dit het buite ons beheer gebeur. Ons kon dit nie self bewerk nie. God het dit vir ons gedoen.
Maar daar is ook iets wat ons moet doen. Ons moet in ons strewe en in ons gedagtes die opgestane Christus ons oriëntasiepunt maak.
Dit beteken nie wêreldvermyding nie
"Daarbo", die dinge "daarbo waar Christus is" moenie in 'n ruimtelike sin verstaan word nie. Paulus sê nie ons moet onsself los dink van die wêreld en wegvlug na 'n geestelike wêreld nie. Hy bedoel nie ons moet hierdie wêreld vermy nie.
Christus se storie moet my storie raak
"Daarbo" wil sê ons moet ons lewens laat rig en laat beheer deur die dinge wat Christus ons geleer het. Christus se storie is my storie. Ék het gesterwe saam met Christus, en is opgewek saam met Christus. Mý lewe is in Christus veilig weggebêre by God. Ék sal in Christus se heerlikheid deel … en hoe dit vir my 'n lewende werklikheid bly, is as ék leef vanuit 'n fokus op Christus.
Die boodskap van Christus moet in sy volle rykdom in julle bly
Ons kan nie verwag dat ons sal groei in ons geloof en dat ons die vrugte daarvan sal sien as ons geen tyd aan die verhouding met God spandeer nie en dink dat dit maar vanself moet gebeur nie. Dit is immers hierdie verhouding wat so ingrypend deur die opstanding van Christus, en ons met Hom, verander is. Dit is waaraan die opstanding 'n verskil gemaak het, die wyse waarop ons verhouding met God werk.
Paulus herinner ons hier daaraan dat `n mens kwalik kan groei in jou geloof of kan hoop om vrug te dra as jy nie aandag gee aan die dinge waarop jy jou gedagtes rig nie, dit wat jou gedagtes besig hou nie. "Jy kan nie hoop om `n betekenisvolle verhouding met Christus te hê as jou hart en gedagtes ongedissiplineerd hardloop waar hulle wil en flirteer met enige inhoud of objek wat verby kom nie." (Coenie Burger)
En die beste manier om dit 'n lewenstyl te maak, is deur praktiese geestelike gewoontes, dinge wat kan sorg dat "die boodskap van Christus in sy volle rykdom in julle bly", soos Paulus dit 'n paar verse verder in vers 16-17 uitspel (vers 12-15 is net so belangrik, maar dit het meer met die onderlinge gemeenskap as sodanig te make, dinge soos meelewendheid en geduld).
Nou, dit is nie vandag die tyd of die plek om in te veel detail op die praktyk van sulke geestelike gewoontes uit te brei nie, maar luister net na die vier dinge wat Paulus sê die fokus op die boodskap van Christus prakties insluit:
Leer en onderrig mekaar met alle wysheid – dit is iets wat veral in die geestelike gewoonte van Bybelstudie wat ons in kleingroepe saam met mekaar doen, gebeur. Dit is die basis van 'n groeiende Christelike lewenstyl, 'n lewe wat gerig is op die dinge daarbo. Geen groeiende Christen kan sonder só 'n groep wees nie.
Sing tot eer van God – om psalms, en lofgesange en ander geestelike liedere te sing, en baie tyd daaraan af te staan, soos ons self doen in ons normale liturgie in ons eredienste en ook toenemend doen in die lof- en aanbiddingsessies van ons jongmense, is 'n ander geestelike gewoonte wat ons lewens fokus op Christus en die dinge daarbo. Dit is moeilik om iemand te ignoreer tot Wie jy saam met ander lof- en aanbiddingsliedere sing.
Sê en doen alles vir Christus – Paulus beskryf hier iets wat miskien die beste met Practicing the Presence of God, die bekende geestelike gewoonte van broer Lawrence, beoefen kan word – alles wat jy sê en doen bewustelik vir God te doen. Hieruit het ander geestelike gewoontes gespruit, die daaglikse ondersoek, bv., waarin 'n mens elke dag nadink oor waar jy God ervaar het, wat ons lewens gefokus hou op Christus. Dit moet eintlik ons lewensreël word, dié ding wat ons bo alles doen.
Gebed – Paulus gebruik spesifiek die frase: "dank God die Vader deur Hom" om dit aan die vorige opdrag te koppel, wat ek met die geestelike gewoontes van die Practicing the Presence of God en die daaglikse ondersoek beskryf het. Want dít is die punt van die daaglikse ondersoek, om die spore van God in jou lewe agter te kom en só jou gedagtes op Hom te fokus en Hom te dank vir wat Hy in jou lewe doen. Dit is baie keer ook die begin van 'n publieke getuienis, nog 'n geestelike gewoonte, want waarvan die hart vol is, loop die mond van oor.
En hier moet ek myself stop, al het ek nog net begin om die eerste rimpelings te beskrywe van wat die impak van geestelike gewoontes op 'n mens se geestelike lewe kan wees.
Christus se storie moet jou storie raak. Jy doen dit deur te strewe na die dinge daarbo, in die praktyk van jou lewe, en dit begin vandag, nie môre nie.
Ons lewe is saam met Christus verborge in God
Ek wil terugkeer na geloofsfeit drie en daarmee afsluit. Dit is 'n wonderlike troosgedagte dat "ons lewe saam met Christus verborge is in God".
Dit gee ons die diep troos dat ons Christus en al sy beloftes gerus kan vertrou en maar kan waag om Hom te gehoorsaam – al voel dit soms of ons ons lewens op die spel plaas en dit sou kon verloor! Dit sal nie gebeur nie, want niemand kan buite God se wil om iets aan sy kinders doen nie. Sekerlik kan ander nie ons lewens, die lewe, van ons wegneem nie. Want ons lewens is saam met Christus verborge in God!